Na podlagi 21. in 29. člena Zakona o lokalni samoupravi (Uradni list RS, št. 94/07 – UPB, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), Zakona o uveljavljanju pravic iz javnih sredstev - ZUPJS (Uradni list RS, št. 62/10, 40/11, 40/12 – ZUJF, 57/12 – ZPCP-2D, 14/13, 56/13 – ZŠtip-1, 99/13, 14/15 – ZUUJFO, 57/15, 90/15, 38/16 – odl. US, 51/16 – odl. US, 88/16, 61/17 – ZUPŠ, 75/17, 77/18, 47/19, 189/20 – ZFRO in 54/22 – ZUPŠ-1), Zakona o socialno varstvenih prejemkih – ZSVarPre (Uradni list RS, št. 61/10, 40/11, 14/13, 99/13, 90/15, 88/16, 31/18, 73/18 in 196/21 – ZDOsk) in Statuta Občine Ravne na Koroškem (Uradno glasilo slovenskih občin, št. 16/2016, 9/2022) je Občinski svet Občine Ravne na Koroškem na \_\_. redni seji, dne \_\_.\_\_.\_\_\_\_ sprejel

# PRAVILNIK

# o dodeljevanju denarnih pomoči v Občini Ravne na Koroškem

## I. SPLOŠNE DOLOČBE

1. člen

**(vsebina pravilnika)**

(1) S tem pravilnikom se določijo upravičenci do dodelitve denarnih pomoči v Občini Ravne na Koroškem, namen dodelitve, kriteriji za določitev višine denarnih pomoči ter postopek uveljavljanja in dodelitve denarnih pomoči v Občini Ravne na Koroškem.

(2) Pojmi, uporabljeni v tem pravilniku, imajo enak pomen kot je to določeno v ZSVarPre.

2. člen

**(denarna pomoč)**

(1) Denarna pomoč po tem pravilniku je denarna pomoč, ki se upravičencu dodeli praviloma enkrat letno kot pomoč pri razrešitvi trenutne materialne stiske prosilca.

(2) Na podlagi tega pravilnika Občina Ravne na Koroškem dodeljuje sledeče denarne pomoči:

1. Denarna pomoč socialno ogroženim občanom v Občini Ravne na Koroškem;

2. Pomoč mladim v Občini Ravne na Koroškem pri reševanju stanovanjske problematike;

3. Pomoč pri plačilu stroškov cen komunalnih storitev;

4. Denarni dodatek občine socialno ogroženim družinam z otroki.

3. člen

**(zagotovitev sredstev)**

(1) Sredstva za denarne pomoči in izvajanje socialnih programov za življenje se zagotovijo v vsakoletnem proračunu Občine Ravne na Koroškem.

(2) Denarne pomoči se dodeljujejo do porabe predvidenih proračunskih sredstev po zaporedju vloženih popolnih vlog v tekočem letu.

## II. NAMEN DENARNIH POMOČI IN UPRAVIČENCI DO PREJEMA POMOČI

4. člen

**(namen denarnih pomoči)**

(1) Denarne pomoči socialno ogroženim posameznikom in družinam se na osnovi kriterijev iz III. poglavja tega pravilnika dodeljujejo:

* za doplačilo nakupa šolskih potrebščin ali za kritje drugih izobraževalnih stroškov otrok ter drugih stroškov in izdatkov za otroke iz socialno ogroženih družin,
* za nakup ozimnice in nujno potrebnih prehrambenih artiklov socialno ogroženih posameznikov in družin,
* za doplačilo nakupa osebnih pripomočkov oziroma naprav za invalidno osebo in druge stroške za zagotavljanje enakih možnosti življenja invalidnih oseb,
* za kritje stroškov zdravil in prehrambenih dopolnil, ki niso financirani iz naslova zdravstvenega zavarovanja, za zdravstveno stanje osebe pa so življenjskega pomena (kot primer bolniku s potrjeno zdravstveno diagnozo – npr. celiakija),
* za pomoč starejšim – upokojencem pri premagovanju materialne ogroženosti zaradi nizkih pokojnin, v kolikor dohodek družinskega člana – upokojenca ne presega dvakratnega zneska minimalnega dohodka določenega z ZSVarPre,
* za pomoč pri plačilu pogrebnih stroškov,
* za kritje drugih stroškov in izdatkov za premostitev trenutne materialne ogroženosti posameznikov in družin.

(2) Sredstva za pomoč pri kritju pogrebnih stroškov in drugih izrednih stroškov vlagateljem, ki presegajo cenzus, se dodelijo v skladu z določili IV. poglavja tega pravilnika.

5. člen

**(upravičenci do prejema denarnih pomoči)**

Upravičenci do prejema denarnih pomoči po tem pravilniku so državljani Republike Slovenije oziroma tujci z dovoljenjem za stalno prebivanje:

* ki imajo najmanj šest mesecev pred oddajo vloge prijavljeno stalno prebivališče v Občini Ravne na Koroškem in tam tudi stalno prebivajo in
* katerih dohodek na družinskega člana ne presega cenzusa za dodelitev denarnih pomoči, določenega v 8. členu tega pravilnika, ob upoštevanju dejanskih materialnih oziroma socialnih razmer upravičenca.

## III. POGOJI IN MERILA ZA DOLOČITEV UPRAVIČENOSTI DO DENARNIH POMOČI

6. člen

**(pogoji za dodelitev denarnih pomoči)**

(1) Upravičenci do denarnih pomoči morajo izpolnjevati tudi naslednje pogoje:

* so izčrpali vse zakonske in druge možnosti za rešitev socialne stiske oziroma pridobitev sredstev za preživljanje z delom, pravicami iz dela ali zavarovanja, z dohodki iz premoženja in drugih virov, denarnih nadomestil, denarnih pomoči in dajatev po predpisih s področja socialnega ali zdravstvenega varstva, zato nujno potrebujejo pomoč občine,
* izpolnjujejo druge pogoje, ki jih predvidevata ZSVarPre, ZUPJS in ta pravilnik.

(2) Brezposelne osebe morajo predložiti potrdilo o prijavi na Zavodu RS za zaposlovanje ali priložiti dokument, ki dokazuje trajno nezmožnost za delo.

(3) Trenutna materialna ogroženost je posledica utemeljenih okoliščin, ki ogrožajo ali bi lahko ogrožale preživetje posameznika in oseb, s katerimi živi:

* dolgotrajna bolezen v družini,
* invalidnost,
* omejitve pri iskanju zaposlitve ali nesposobnost za pridobitno delo,
* brezposelnost,
* elementarna nesreča,
* smrt v družini,
* več otrok v družini, ki so jih starši dolžni preživljati, in je vsaj en starš brezposeln,
* druge posebne okoliščine.

7. člen

**(socialni programi za življenje)**

(1) Občina v sodelovanju s pristojnimi strokovnimi institucijami izvaja socialne programe za življenje, v katere se lahko vključijo upravičenci do denarnih pomoči.

(2) Namen socialnih programov za življenje je zagotavljanje dodatnih svetovanj in delavnic za izboljšanje socialnega položaja upravičencem do denarnih pomoči.

(3) Upravičenci do denarnih pomoči, ki prostovoljno opravijo katerega izmed socialnih programov za življenje, so upravičeni do dodatka k dodeljeni denarni pomoči, v višini 50% vrednosti dodeljene denarne pomoči.

(4) Dodatek iz prejšnjega odstavka tega člena se upošteva pri obravnavi nove vloge.

8. člen

**(merila za dodelitev denarnih pomoči)**

(1) Merila za dodelitev denarnih pomoči:

|  |  |  |  |  |
| --- | --- | --- | --- | --- |
|  | Brezposelne osebe | 50 % | Zaposlene osebe | 50 % |
| Tipi družin | Cenzus (ZSVarPre) | Cenzus občina | Cenzus (ZSVarPre) | Cenzus občina |
| Samska oseba | 465,34 | 698,01 | 702,66 | 1.053,99 |
| Par brez otrok | 730,58 | 1.095,87 | 1.088,90 | 1.633,35 |
| 1 starš + 1 otrok | 739,89 | 1.109,80 | 977,21 | 1.465,81 |
| 1 starš + 2 otroka | 1.014,44 | 1.521,66 | 1.251,76 | 1.877,64 |
| 1 starš + 3 otroci | 1.288,99 | 1.933,48 | 1.526,32 | 2.289,48 |
| 2 starša + 1 otrok | 1.005,13 | 1.507,69 | 1.363,45 | 2.045,17 |
| 2 starša + 2 otroka | 1.279,69 | 1.919,53 | 1.638,00 | 2.457,00 |
| 2 starša + 3 otroci | 1.554,24 | 2.331,36 | 1.912,55 | 2.868,82 |
| Vsak nadaljnji otrok | 274,55 | 411,82 | 274,55 | 411,82 |

(2) Zneski iz prejšnjega odstavka tega člena se usklajujejo enkrat letno z letnim indeksom cen življenjskih potrebščin v Republiki Sloveniji, ki ga ugotovi in uradno objavi Statistični urad Republike Slovenije.

## IV. VIŠINA IN OPREDELITEV DENARNIH POMOČI

9. člen

**(višina denarnih pomoči)**

(1) Višina denarne pomoči socialno ogroženim občanom v Občini Ravne na Koroškem:

* Višino denarne pomoči določi komisija za ugotavljanje upravičenosti do denarnih pomoči iz 16. člena tega pravilnika. Najnižja višina pomoči znaša 50 EUR, najvišja višina pomoči pa v izjemnih primerih iz 10. člena tega pravilnika znaša do višine denarne socialne pomoči, ki bi upravičencem šla glede na določila ZSVarPre.
* Upravičenec, ki mu je bil na podlagi prejšnjega odstavka dodeljen najvišji znesek denarne pomoči, je dolžan v roku 45 dni po prejetju denarne pomoči občini predložiti dokazilo o porabi sredstev.
* Če upravičenec ne ravna v skladu s prejšnjim odstavkom tega člena ali se iz dokazil ugotovi, da pomoč ni bila namensko porabljena, denarne pomoči pri občini v letu, v katerem je prejel denarno pomoči in v prihodnjem letu ne more uveljaviti.

(2) Višina pomoči mladim v Občini Ravne na Koroškem pri reševanju socialne problematike:

* Subvencija stroškov obresti pri najetju stanovanjskega kredita za namen reševanja stanovanjske problematike mladih znaša v višini skupnega zneska obresti za tekoče leto vendar največ v višini 500,00 EUR.

(3) Višina stroškov pri plačilu stroškov komunalnih storitev:

* Višino mesečne subvencije upravičencem za tekoče leto na svoji prvi seji določi Komisija za ugotavljanje upravičenosti do denarnih pomoči iz 16. člena tega pravilnika.

(4) Višina denarnega dodatka občine socialno ogroženim družinam z otroki:

* Višino denarnega dodatka občine upravičencem za tekoče leto na svoji prvi seji določi Komisija za ugotavljanje upravičenosti do denarnih pomoči iz 16. člena tega pravilnika.

10. člen

**(izjeme pri odločanju o dodelitvi denarne pomoči socialno ogroženim občanom v Občini Ravne na Koroškem)**

(1) Izjemoma se lahko pri posameznem primeru odločanja o upravičenosti do denarne pomoči oziroma o višini denarne pomoči upoštevajo tudi druga dejstva in okoliščine, ki odražajo dejanski socialni položaj posameznika ali družine, in sicer:

* nakup naprav oziroma pripomočkov za invalidno osebo ter drugi stroški za zagotavljanje enakih možnosti življenja invalidnih oseb,
* kritje stroškov zdravil in prehrambenih dopolnil, ki niso financirani iz naslova zdravstvenega zavarovanja, za zdravstveno stanje osebe pa so življenjskega pomena (na primer: bolniki s potrjeno zdravstveno diagnozo – celiakija),
* pomoč starejšim – upokojencem pri premagovanju materialne ogroženosti zaradi nizkih pokojnin, v kolikor dohodek družinskega člana – upokojenca ne presega dvakratnega zneska minimalnega dohodka določenega z ZSVarPre,
* v primeru težjih bolezni v družini (telesne, psihosomatske, duševne),
* v primeru elementarnih nesreč,
* ob smrti družinskih članov za pomoč pri plačilu pogrebnih stroškov, v kolikor vlagatelj ni upravičen do pogrebnine in posmrtnine pri CSD in
* ob nenadni izgubi zaposlitve.

(2) V zgoraj navedenih primerih se denarna pomoč lahko dodeli tudi, ko vlagatelj presega cenzus po 8. členu tega pravilnika.

11. člen

**(pomoč pri reševanju stanovanjske problematike mladih)**

(1) Občina Ravne na Koroškem sofinancira stroške obresti pri najetju stanovanjskega kredita za namen reševanja stanovanjske problematike mladih enkrat letno v višini skupnega letnega zneska obresti, vendar največ v višini 500,00 EUR.

(2) Pomoč lahko uveljavljajo mladi v starosti do vključno 29. leta, na podlagi predloženih dokazil banke, pri kateri je bil najet stanovanjski kredit in kupoprodajne pogodbe za nakup stanovanja, stanovanjske hiše oziroma za namen gradnje stanovanjskega objekta na območju občine Ravne na Koroškem. Mlada zakonska ali zunajzakonska partnerja lahko oddata eno vlogo.

(3) Pomoč se lahko uveljavlja v obdobju najetega kredita do višine obresti najetega kredita.

12. člen

**(pomoč pri plačilu stroškov cen komunalnih storitev)**

(1) Občina Ravne na Koroškem subvencionira stroške cen komunalnih storitev starejšim nad 65 let in mladim do vključno 29 leta starosti, ki živijo sami in ne presegajo cenzusa določenega v 8. členu tega pravilnika.

(2) Višino mesečne subvencije upravičencem za tekoče leto na svoji prvi seji določi Komisija za ugotavljanje upravičenosti do denarnih pomoči. Subvencija občine se bo na podlagi podane vloge upravičenca mesečno nakazovala JKP Ravne d.o.o..

13. člen

**(denarni dodatek občine socialno ogroženim družinam z otroki)**

(1) Občina Ravne na Koroškem dodeljuje denarni dodatek socialno ogroženim družinam z otroki v starosti do vključno 18 leta.

(2) Do denarnega dodatka so upravičene družine z otroki, ki ne presegajo cenzusa, določenega v 8. členu tega pravilnika. Do dodatka so družine upravičene enkrat v tekočem koledarskem letu. Upravičenost in višino denarnega dodatka določi Komisija za ugotavljanje upravičenosti do denarnih komisija na svoji prvi seji v tekočem letu na podlagi podane vloge in priloženih dokazil o materialnem in socialnem položaju družine. Sredstva se upravičencem nakažejo na osebni transakcijski račun.

## V. POSTOPEK PRI UVELJAVLJANJU IN DODELITVI DENARNIH POMOČI

14. člen

**(javno povabilo)**

Postopek za dodelitev denarnih pomoči po tem pravilniku se prične z javnim povabilom, ki ga občina vsako leto objavi na krajevno običajen način, po sprejetju občinskega proračuna in je odprto do porabe sredstev.

15. člen

**(obrazci – vloge)**

(1) Pravico do denarne pomoči po tem pravilniku uveljavlja vlagatelj/-ica pri občinski upravi s pisno vlogo na predpisanih obrazcih.

(2) Vlagatelj/-ica pridobi vloge na sedežu Občine Ravne na Koroškem, Gačnikova pot 5, ali na spletni strani Občine Ravne na Koroškem, [www.ravne.si](http://www.ravne.si).

(3) Vlogam mora vlagatelj/-ica priložiti vsa potrebna dokazila o izpolnjevanju pogojev, ki jih upravni organ in komisija potrebujeta pri vodenju postopka in so navedeni kot priloge k vlogam.

16. člen

**(komisija za ugotavljanje upravičenosti do denarnih pomoči)**

(1) Postopek ugotavljanja upravičenosti do dodelitve denarnih pomoči po tem pravilniku in določitvi višine dodeljenih pomoči in subvencij po tem pravilniku vodi komisija za ugotavljanje upravičenosti do denarnih pomoči, ki jo imenuje župan Občine Ravne na Koroškem.

(2) Komisija po svojem strokovnem mnenju odloča o vključitvah posameznih upravičencev v socialne programe za življenje.

(3) Komisijo sestavljajo: predsednik Odbora za zdravstvo in socialno varstvo pri Občinskem svetu Občine Ravne na Koroškem, kot predsednik komisije, predstavnik Centra za socialno delo Koroška, Enote Ravne na Koroškem in predstavnik strokovne službe Občine Ravne na Koroškem, kot člana komisije.

(4) Strokovna in administrativna dela v zvezi s postopkom opravlja pristojna služba Občinske uprave Občine Ravne na Koroškem.

17. člen

**(odločba in postopek pritožbe)**

(1) O upravičenosti in višini pomoči izda občinska uprava na osnovi predloga komisije odločbo o dodelitvi denarnih pomoči ali o zavrnitvi vloge, v skladu z Zakonom o splošnem upravnem postopku (Uradni list RS, št. 24/2006 – uradno prečiščeno besedilo in naslednji).

(2) Zoper izdano odločbo je dovoljena pritožba, o kateri odloča župan Občine Ravne na Koroškem. Pritožba se lahko vloži v roku 15 dni od dneva vročitve odločbe.

18. člen

**(nakazilo denarnih pomoči)**

Denarne pomoči se izplačajo v denarni obliki na transakcijski račun upravičenca ali v funkcionalni obliki neposredno podjetju oziroma nosilcu stroška (izvajalec, dobavitelj, šola, komunalno podjetje, organizator, stanovanjsko podjetje,…) za namen pokritja stroškov opredeljenih v tem pravilniku najkasneje v roku 30 dni od prejema odločbe.

19. člen

**(postopek ugotavljanja upravičenosti do denarne pomoči)**

(1) Če komisija za ugotavljanje upravičenosti do denarnih pomoči ugotovi, da je oseba podatke prikazovala lažno ali jih je zamolčala ali je sporočila neresnične podatke pred izdajo oziroma ob izdaji odločbe, s katero je bila osebi priznana pravica iz javnih sredstev, ali je bila izdana na podlagi drugega nedovoljenega ravnanja osebe, oseba pa do pravice ni bila upravičena oziroma je bila upravičena v nižjem znesku ali za krajše obdobje, se odločba odpravi.

(2) V tem primeru oseba ne more uveljavljati te pravice iz javnih sredstev tri mesece po dokončnosti odločbe, s katero ji je bila odpravljena odločba o priznanju pravice.

## VI. DOPLAČILO BIVANJA V STANOVANJSKI SKUPNOSTI ALI V DRUGI ORGANIZIRANI OBLIKI IZVEN MREŽE JAVNE SLUŽBE

20. člen

**(pomoč za doplačilo bivanja v stanovanjski skupnosti ali v drugi organizirani obliki izven mreže javne službe)**

Pomoč za doplačilo bivanja v stanovanjski skupnosti ali v drugi organizirani obliki izven mreže javne službe je skladno s tem pravilnikom pomoč, ki je namenjena doplačilu bivanja v stanovanjski skupnosti ali v drugi organizirani obliki institucionalnega varstva izven mreže javne službe, za katere občina ni zakonsko zavezana, da deloma oziroma v celoti plačuje stroške bivanja v njih.

21. člen

**(upravičenci)**

Upravičenci do pomoči za doplačilo bivanja v stanovanjski skupnosti ali v drugi organizirani obliki izven mreže javne službe so polnoletne osebe, ki imajo urejeno stalno prebivališče v Občini Ravne na Koroškem in so nameščene v stanovanjsko skupnost ali drugo organizirano obliko izven mreže javne službe, njihovi mesečni dohodki pa ne zadoščajo za plačilo bivanja v namestitveni enoti v celoti.

22. člen

**(postopek uveljavljanja pomoči za doplačilo bivanja v stanovanjski skupnosti ali v drugi organizirani obliki izven mreže javne službe)**

Pomoč za doplačilo bivanja v stanovanjski skupnosti ali v drugi organizirani obliki izven mreže javne službe uveljavlja vlagatelj s pisno vlogo na obrazcu "Vloga za pomoč za doplačilo bivanja v stanovanjski skupnosti ali v drugi organizirani obliki izven mreže javne službe", ki je upravičencem na voljo v vložišču Občine Ravne na Koroškem in na njeni spletni strani.

23. člen

**(vloga in priloge)**

(1) Pisno vlogo podajo vlagatelji na predpisanih obrazcih iz prejšnjega člena, h katerim morajo predložiti naslednja dokazila:

* + potrdilo o stalnem prebivališču,
  + potrdilo o katastrskem dohodku,
  + pisni dogovor skupaj z izračunom plačila o vključitvi v stanovanjsko skupnost oziroma v drugo organizirano obliko izven mreže javne službe,
  + pisno mnenje centra za socialno delo o vključitvi vlagatelja v stanovanjsko skupnost oziroma v drugo organizirano obliko izven mreže javne službe,
  + fotokopijo bančnih izpiskov za zadnje tri mesece za vse odrasle družinske člane, s katerimi si vlagatelj deli skupno gospodinjstvo,
  + fotokopijo potrdila o morebitnih preživninah za otroke oziroma fotokopijo potrdila, da preživnine niso izterljive,
  + fotokopijo odločbe pristojnega centra za socialno delo o dodelitvi denarne socialne pomoči, če le-ta obstaja.

(2) Priloge iz tretje, pete, šeste in sedme alineje prejšnjega odstavka tega člena, mora vlagatelj pristojnemu organu predložiti sam, ostale priloge pa si lahko pristojni organ pridobi sam na podlagi pisne privolitve stranke.

24. člen

**(kriteriji za določanje višine pomoči za doplačilo bivanja v stanovanjski skupnosti ali v drugi organizirani obliki izven mreže javne službe)**

Občinska denarna pomoč v tem primeru predstavlja znesek, ki preostane za plačilo po kritju stroškov iz lastnih dohodkov upravičenca, pri čemer mora upravičencu za kritje drobnih osebnih potreb ostati 20 % osnovnega minimalnega dohodka, skladno z Uredbo o merilih za določanje oprostitev pri plačilih socialno varstvenih storitev.

25. člen

**(odločba)**

Pomoč se na podlagi odločbe, ki jo izda upravni organ Občine Ravne na Koroškem, upravičencu izplačuje 15. dne v mesecu za pretekli mesec.

## VII.DOPLAČILO ZA BIVANJE V NAJEMNEM STANOVANJU V OKVIRU PROCESA DEINSTITUCIONALIZACIJE

26. člen

**(pomoč za bivanje v najemnem stanovanju v okviru procesa deinstutionalizacije)**

(1) Pomoč za bivanje v najemnem stanovanju v okviru procesa deinstitucionalizacije je pomoč, ki je namenjena vsem tistim uporabnikom institucionalnega varstva, ki so se tekom bivanja v instituciji ob pomoči osebne asistence odločili za samostojno in neodvisno življenje in bivanje v svojem najemnem stanovanju.

(2) Prav tako je pomoč za bivanje v najemnem stanovanju v okviru procesa deinstitucionalizacije namenjena tistim uporabnikom, ki so se namesto bivanja v institucionalnem varstvu, odločili za samostojno in neodvisno življenje in bivanje v svojem najemnem stanovanju ob pomoči osebne asistence.

27. člen

**(upravičenci)**

Upravičenci za doplačilo bivanja v najemnem stanovanju v okviru procesa deinstitucionalizacije so osebe z različnimi oblikami oviranosti (v duševnem razvoju, gibalna oviranost), ki so se ob ustrezni podpori osebne asistence namesto življenja v instituciji odločili za samostojno življenje v skupnosti ob pomoči osebne asistence.

28. člen

**(postopek uveljavljanja pomoči za bivanje v najemnem stanovanju v okviru procesa deinstitucionalizacije)**

Pomoč za doplačilo bivanja v najemnem stanovanju v okviru procesa deinstitucionalizacije uveljavlja vlagatelj s pisno vlogo na obrazcu "Vloga za pomoč za doplačilo bivanja v najemnem stanovanju v okviru procesa deinstitucionalizacije", ki je upravičencem na voljo v vložišču Občine Ravne na Koroškem in na njeni spletni strani.

29. člen

**(vloga in priloge)**

(1) Pisno vlogo podajo vlagatelji na predpisanih obrazcih iz prejšnjega člena, h katerim morajo predložiti naslednja dokazila:

* + potrdilo o stalnem prebivališču,
  + potrdilo o katastrskem dohodku,
  + fotokopijo odločbe pristojnega centra oziroma drugega organa o stopnji invalidnosti oziroma druge oviranosti, zaradi katere bi bil upravičen do bivanja v institucionalnem varstvu,
  + fotokopijo najemne pogodbe za najem stanovanja, v katerem živijo,
  + fotokopijo odločbe o vključitvi uporabnika v program osebne asistence,
  + fotokopijo bančnih izpiskov za zadnje tri mesece za vse odrasle družinske člane, s katerimi si vlagatelj deli skupno gospodinjstvo,
  + fotokopijo TRR najemodajalca, v kolikor se mu bo denarna pomoč nakazovala v funkcionalni obliki direktno na njegov račun.

(2) Priloge iz tretje, četrte, pete, šeste in sedme alineje prejšnjega odstavka tega člena, mora vlagatelj pristojnemu organu predložiti sam, ostale priloge pa si lahko pristojni organ pridobi sam na podlagi podpisane izjave stranke.

30. člen

**(kriteriji za določanje višine pomoči za doplačilo bivanja v najemnem stanovanju v okviru procesa deinstitucionalizacije)**

Višina pomoči za doplačilo bivanja v najemnem stanovanju v okviru procesa deinstitucionalizacije se izračunava kot razlika med ceno oskrbe oseb z motnjo v duševnem razvoju v CUDV Črna na Koroškem v institucionalnem varstvu za 16 ur dnevno in dohodkom upravičenca, ki je zmanjšan za 20 % osnovnega minimalnega dohodka, skladno z Uredbo o merilih za določanje oprostitev pri plačilih socialno varstvenih storitev.

31. člen

**(odločba)**

Pomoč se na podlagi odločbe, ki jo izda upravni organ Občine Ravne na Koroškem, upravičencu izplačuje 15. dne v mesecu za pretekli mesec.

## VIII. PREHODNE IN KONČNE DOLOČBE

32. člen

**(uporaba zakonskih določil)**

Pri odločanju o dodelitvi denarnih pomoči se poleg določb tega pravilnika smiselno uporabljajo tiste zakonske določbe, ki urejajo področje socialnega varstva in se nanašajo na denarno socialno pomoč.

33. člen

**(prenehanje veljavnosti dosedanjega pravilnika)**

Z dnem uveljavitve tega pravilnika preneha veljati Pravilnik o dodeljevanju denarnih pomoči v Občini Ravne na Koroškem (Uradno glasilo slovenskih občin, št. 57/2019).

34. člen

**(pričetek veljavnosti pravilnika)**

Ta pravilnik začne veljati naslednji dan po objavi v Uradnem glasilu slovenskih občin.

Številka:

Datum:

|  |  |  |
| --- | --- | --- |
|  |  | Občina Ravne na Koroškem  dr. Tomaž Rožen, župan |